ЧРЕЗ  
ПРЕДСЕДАТЕЛЯ НА   
42-ОТО НАРОДНОТО СЪБРАНИЕ

Г-Н МИХАИЛ МИКОВ

ДО   
ЗАМЕСТНИК МИНИСТЪР-

ПРЕДСЕДАТЕЛ И МИНИСТЪР

НА ПРАВОСЪДИЕТО

Г-ЖА ЗИНАИДА ЗЛАТАНОВА

**П И Т А Н Е**

**От Страхил Ангелов,  
 народен представител от ПГ на КБ**

На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасям питане

**ОТНОСНО:** Изменение и допълнение на Методология за определяне на финансови корекции във връзка с нарушения, установени при възлагането и изпълнението на обществени поръчки и на договори по проекти, съфинансирани от Европейския съюз

**УВАЖАЕМА ГОСПОЖО МИНИСТЪР**,

В Държавен вестник, бр. 52/24.06.2014 г. е обнародвано Постановление № 162/17.6.2014 г. за изменение и допълнение на Методология за определяне на финансови корекции във връзка с нарушения, установени при възлагането и изпълнението на обществени поръчки и на договори по проекти, съфинансирани от Европейския съюз.

Измененията касаят налагане на корекции не само във връзка с провеждане на процедури за възлагане на обществени поръчки, но и във връзка с фактическото изпълнение на договорите за обществени поръчки, включително такива аспекти като нарушаване на схемите на плащане (което в момента няма как да не се случва, предвид спирането на средствата по няколко програми), намаляване на обхвата на договорите (което при договори за СМР е съвсем реална хипотеза – например отпадане на видове СМР) и др.

В допълнение Методологията ще се прилага за нарушения, идентифицирани след нейното влизане в сила, което отваря широко вратите за масово налагане на финансови корекции, включително за проекти, финализирани много преди нейното приемане.

Същевременно измененията в Методиката по никакъв начин не касаят възможност за превръщане на документа за налагане на финансова корекция в административен акт, с възможност за обжалване по административен ред.

Във връзка с горното моля за отговор:

Как ще обясните приетите изменения в Методиката, предвид факта, че те още повече ограничават реализирането на проектите с финансиране от ЕС? Не считате ли, че измененията в Методиката ще доведат до масов отказ на потенциалните бенефициенти да разработват и изпълняват проекти? Кога най-после актовете за налагане на финансови корекции ще придобият статут на административни актове, с възможност за обжалване по административен ред?

СТРАХИЛ АНГЕЛОВ

/народен представител/